送察推賈時以通直郎致仕還荆南
作者：鄒浩
朝代：宋

paragraphs: 秋聲起庭端，索索故時語。
幾人清鏡中，鬢髪默自許。
東鄰坐長嘆，曰此非吾所。
平生困一官，湎若醉醪醑。
幸今豁然醒，可以事高舉。
田園熟瓜芋，茅茨庇風雨。
向來避席人，把臂相爾汝。
年光雖云暮，猶足送寒暑。
斯言不浪酬，即日去幕府。
我惟塵世浮，貴賤等逆旅。
寛爲百年期，形骸一丘土。
夫君脫身還，豈不知所處。
行矣數珠功，青天走龍虎。